S-205/2014

Mál þetta, sem dómtekið var 16. desember sl., er höfðað með ákæru lögreglustjórans á Akureyri, útgefinni 24. nóvember 2014, á hendur X;

„fyrir umferðarlagabrot, með því að hafa aðfaranótt mánudagsins 17. nóvember 2014, ekið bifhjólinu [...], sviptur ökurétti ævilangt austur Borgarbraut á Akureyri, þar sem lögreglan stöðvaði akstur hans á bifreiðastæði við afgreiðslu Olís að Tryggvabraut.

Telst þetta varða við 1. mgr. 48. gr., sbr. 1. mgr. 100 gr. umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði krefst vægustu refsingar sem lög leyfa.

I.

Ákærði hefur fyrir dómi skýlaust játað sakargiftir, líkt og broti hans er lýst í ákæru.

Með játningu ákærða, sem ekki er ástæða til að efa að sé sannleikanum samkvæm, sem og gögnum málsins, er nægilega sannað að hann hafi gerst sekur um þá háttsemi sem í ákæru er lýst og þar er réttilega heimfærð til laga. Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88, 2008. Að þessu virtu er ákærði sakfelldur fyrir þá háttsemi sem honum var gefin að sök í ákæru.

II.

Ákærði, sem er 34 ára, á samkvæmt sakavottorði langan sakaferil að baki. Var ákærði fyrst dæmdur til refsingar aðeins 16 ára þann 6. nóvember 1996, en hann hafði þá gerst sekur um eignaspjöll, nytjastuld, ölvunarakstur og akstur ökutækis án ökuréttinda. Var hann vegna þessa dæmdur í 25 daga skilorðsbundið fangelsi til tveggja ára, en einnig til að greiða sekt til ríkissjóðs og jafnframt sviptur ökurétti í 12 mánuði. Þann 21. október 1998 var ákærði dæmdur fyrir brot, sem hann hafði framið 27. desember 1997 og því fyrir átján ára aldur sinn. Um var að ræða ölvunarakstur, akstur ökutækis sviptur ökuréttindum og rangar sakargiftir. Með þessum dómi var fyrrnefndur skilorðsdómur tekin upp og var ákærði dæmdur í þriggja mánaða fangelsi, en þar af voru tveir mánuðir skilorðsbundnir til tveggja ár. Að auki var hann dæmdur til að greiða sekt til ríkissjóðs og sviptur ökurétti í 12 mánuði. Frá 1. mars 1999 til 18. júlí 2001 var ákærða fimm sinnum dæmd sektarrefsing fyrir umferðarlagabrot, þar á meðal fyrir að aka ökutækjum án ökuskírteinis og hraðakstur. Að auki var honum með þessum refsingum gert að greiða sektir, með dómi þann 18. október 2000 vegna ölvunaraksturs og var hann þá jafnframt sviptur ökurétti í tvö ár. Þá var honum gerð sektarrefsing með dómi 18. júlí 2001 og þá m.a. fyrir að aka ökutæki sviptur ökuréttindum. Þessara síðarnefndu dóma er ekki getið í sakavottorði. Á árinu 2002 var ákærði tvívegis, í maí og desember, dæmdur til refsinga. Í fyrra sinnið vegna líkamsárásar, þjófnaðar og umferðarlagabrota og þ. á m. fyrir að aka ökutæki sviptur ökuréttinum, en í seinna skiptið fyrir að aka ökutæki sviptur ökurétti og vegna hraðaksturs. Í bæði skiptin var hann dæmdur í fjögurra mánaða fangelsi, en þar af voru þrír mánuðir skilorðsbundnir til þriggja ára. Á árinu 2004 var ákærði tvívegis dæmdur til refsinga. Í fyrra sinnið, 10 mars, var hann sakfelldur fyrir þjófnað, nytjastuld, húsbrot og umferðarlagabrot, þ. á m. fyrir að aka ökutæki ítrekað sviptur ökurétti. Brotin framdi hann í maí, í september og október 2002 og í febrúar 2003. Með brotunum rauf ákærði fyrrgreind skilorð og var það því dæmt með og var hann dæmdur í tíu mánaða fangelsi, en þar voru þrír mánuðir skilorðsbundnir til þriggja ára. Í maí 2004 var ákærði dæmdur til að greiða sekt til ríkissjóðs vegna umferðarlagabrota, þ. á m. vegna ölvunaraksturs, en fyrrnefndur skilorðshluti dómsins frá mars var látinn haldast. Ákærði var hins vegar vegna sakarferils sviptur ökurétti ævilangt. Á árinu 2005 var ákærða tvívegis gerð sektarrefsing vegna brota gegn ávana- og fíkniefnalöggjöfinni, en einnig fyrir að aka torfæruhjóli sviptur ökuréttindum. Árið 2006 var hann dæmdur í níu mánaða óskilorðsbundið fangelsi fyrir líkamsárás, en með þeim dómi var skilorð dómsins frá mars 2004 dæmt með. Hinn 16. september 2008 veitti Fangelsismálastofnun ákærða reynslulausn í eitt ár, af 135 daga eftirstöðvum refsingar síðastgreinds fangelsisdóms. Í september 2009 var ákærði dæmdur í sex mánaða óskilorðsbundið fangelsi fyrir ölvunar- og fíkniefnaakstur og fyrir að aka ökutæki sviptur ökurétti, en með þessum dómi voru fyrrnefndir dagar sem hann hafði fengið reynslulausn á dæmdir með. Að auki var ævilöng ökuréttarsvipting hans áréttuð. Dómurinn var birtur ákærða 22. október sama ár. Í nóvember sama ár var ákærði dæmdur í tveggja mánaða óskilorðsbundið fangelsi fyrir að aka ökutæki sviptur ökurétti, en brotið hafði hann framið 15. október nefnt ár. Þann 19. janúar 2012 var ákærði dæmdur í Héraðsdómi Suðurlands í fjögurra mánaða óskilorðsbundið fangelsi fyrir að aka 25. júlí árið áður þungu bifhjóli sviptur ökurétti. Loks var ákærði dæmdur þann 24. febrúar 2012 í fimm mánaða óskilorðsbundið fangelsi fyrir að hafa 23. desember árið áður ekið ökutæki undir áhrifum fíkniefna og sviptur ökuréttindum, en jafnframt var ævilöng ökuréttarsvipting hans áréttuð. Í þessum síðast nefnda dómi var ekki tekið tillit til dómsins frá 19. janúar 2012, enda var hans ekki getið í sakavottorði sem lagt var fyrir dóminn af hálfu ákæruvalds, sbr. að því leyti ákvæði 78. gr. almennra hegningarlaga nr. 19, 1940. Verður því tillit tekið til þessa við ákvörðunar refsingar í því máli sem hér er til umfjöllunar.

Hinn 11. júní 2013 veitti Fangelsismálastofnun ákærða reynslulausn í tvö ár, af 255 daga eftirstöðvum refsinga samkvæmt áðurgreindum fangelsisdómum frá árunum 2009 og 2012.

Eins og hér að framan hefur verið rakið hefur ákærði margsinnis verið sakfelldur fyrir að aka ökutækjum sviptur ökuréttindum, líkt og í þessu máli. Þá hefur hann með broti sínu nú rofið skilyrði þeirrar reynslulausnar, sem honum var veitt til tveggja ára hinn 11. júní 2013. Verður því nú, samkvæmt 1. mgr. 65. gr. laga nr. 49, 2005 um fullnustu refsinga, að ákveða honum refsingu í einu lagi fyrir brot það sem nú er dæmt um og svo með hliðsjón af fangelsisrefsingu sem óafplánuð er, sbr. 60. og 77. gr. almennra hegningarlaga nr. 19/1940. Fyrir dómi lýsti ákærði iðrun sinni vegna brotsins. Verður horft til þessa við ákvörðun refsingar sem og til játningar hans. Verður ákærði dæmdur að öllu framangreindu virtu til tíu mánaða fangelsis, sem vegna sakaferils hans er ekki unnt að skilorðsbinda.

Engan kostnað leiddi af rekstri málsins.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð:

Ákærði, X, sæti fangelsi í tíu mánuði.